**Αθήνα, 11.1.2016**

**ΔΕΛΤΙΟ ΤΥΠΟΥ ΕΠΙΣΤΗΜΟΝΙΚΩΝ ΦΟΡΕΩΝ**

Σε κοινή συνάντηση των επιστημονικών φορέων της χώρας που έλαβε χώρα σήμερα στα γραφεία του ΔΣΑ (Ακαδημίας 60), απορρίφθηκε ομόφωνα, με έντονο, ανεπιφύλακτο και κατηγορηματικό τρόπο, το προσχέδιο νόμου της Κυβέρνησης για το ασφαλιστικό, όπως αυτό είδε το φως της δημοσιότητας χωρίς μάλιστα την οφειλόμενη στοιχειώδη προηγούμενη συζήτηση με τους κοινωνικούς φορείς.

Η τυχόν εφαρμογή των μέτρων που περιλαμβάνονται στο εν λόγω προσχέδιο συνιστά ουσιαστικά δήμευση του εισοδήματος των επιστημόνων-ελεύθερων επαγγελματιών, συνυπολογιζομένων των λοιπών φοροδοτικών τους υποχρεώσεων (ΦΠΑ, φορολόγηση από το πρώτο ευρώ, τέλος επιτηδεύματος, εισφορά αλληλεγγύης κ.λπ.).

Η εισφοροδοτική επιδρομή, που επιχειρείται με το συγκεκριμένο προσχέδιο νόμου οδηγεί σε μαζική βίαιη έξοδο από το επάγγελμα μεγάλου αριθμού του ενεργού πληθυσμού των ελευθέρων επαγγελματιών – επιστημόνων, καθιστά δε παντελώς επισφαλή την, ήδη, κλονισμένη εισπραξιμότητα των ασφαλιστικών ταμείων και συμβάλλει ευθέως στην ενίσχυση των «γκρίζων» ζωνών της οικονομίας.

Η κατάσταση είναι οριακή για τη συντριπτική πλειοψηφία των ενεργών ασφαλισμένων επιστημόνων οι οποίοι αδυνατούν να ανταποκριθούν στις ασφαλιστικές και φορολογικές τους υποχρεώσεις. Οι προτάσεις της κυβέρνησης ενισχύουν την αδυναμία αυτή και καταστρέφουν τον παραγωγικό ιστό της χώρας, βασικό τμήμα της οποίας αποτελούν οι επιστήμονες-ελεύθεροι επαγγελματίες.

Με δεδομένα όλα αυτά, οι επιστημονικοί φορείς της χώρας

* **Ζητούν από** την Κυβέρνηση να αποσύρει τις επίμαχες διατάξεις και να ξεκινήσει έναν ουσιαστικό κοινωνικό διάλογο από μηδενική βάση.
* **Καλούν** όλους τους επιστήμονες – ελεύθερους επαγγελματίες να συμμετέχουν στην κοινή πορεία προς το Υπουργείο Εργασίας και Κοινωνικών Ασφαλίσεων και τη Βουλή, την Πέμπτη 14/1/2016 και ώρα 12.00΄ , με σημείο εκκίνησης τα γραφεία του ΔΣΑ (Ακαδημίας 60).

Την Παρασκευή σε νέα συνάντησή τους οι φορείς θα επανεξετάσουν τη στάση τους με βάση τα δεδομένα που θα προκύψουν (ώρα 11.00 π.μ στα γραφεία του ΤΕΕ).

Στη συνάντηση έλαβαν μέρος:

Ο Πρόεδρος του ΔΣΑ και της Ολομέλειας των Δικηγορικών Συλλόγων Ελλάδος, **Βασίλης Αλεξανδρής,** ο πρόεδρος του Τεχνικού Επιμελητηρίου Ελλάδος **Γ. Στασινός,** ο πρόεδρος του Πανελληνίου Ιατρικού Συλλόγου **Μιχ. Βλασταράκος**, ο πρόεδρος του Πανελλήνιου Φαρμακευτικού Συλλόγου **Κων. Λουράντος** και το μέλος του Δ.Σ **Σεραφείμ Ζήκας**, ο πρόεδρος της Ελληνικής Οδοντιατρικής Ομοσπονδίας **Αθαν. Κατσίκης**, ο Πρόεδρος της Σ.Ε των Συμβολαιογραφικών Συλλόγων **Γεωρ. Ρούσκας** και ο ταμίας του Συμβολαιογραφικού Συλλόγου Αθηνών **Θεοδ. Αναγνωστόπουλος**, ο πρόεδρος της Ομοσπονδίας Δικαστικών Επιμελητών **Ευθ. Πρεκετές**, ο Γ.Γ της Ομοσπονδίας **Νικ. Αντωνίου** και το μέλος της Ομοσπονδίας **Γ. Χαλκιαδάκης**, η πρόεδρος του πανελλήνιου κτηνιατρικού Συλλόγου **Αθηνά Τραχήλη** και ο αντιπρόεδρος του Πανελλήνιου Συλλόγου Φυσικοθεραπευτών **Ι. Μαρμαράς**.